ཚོགས་མཆོད་བསྡུས་པ་བཞུགས་སོ།།
ཚོགས་མཆོད་བསྡུས་པ་ཕུལ་བ་འདོད་ན། ཨོཾ་ཨཱཿཧཱུྃ། ཧ་ཧོ་ཧྲཱི། ཚོགས་རྫས་འདོད་ཡོན་ལོངས་སྤྱོད་མི་ཟད་རྒྱན། །ཁ་དོག་དྲི་རོ་ཟག་མེད་བདུད་རྩིར་གྱུར། །སྐུ་བཞིའི་དབང་ཕྱུག་བླ་མ་རྡོ་རྗེ་འཆང་། །བཀའ་བཞི་དོན་བརྒྱུད་རྗེ་བཙུན་དམ་པ་རྣམས། །གནས་འདིར་ཚོགས་ལ་སྤྱན་འདྲེན་གཤེགས་སུ་གསོལ། །དཔལ་ལྡན་འཁོར་ལོ་སྡོམ་པ་ལ་སོགས་པའི། །རྒྱུད་སྡེ་བཞི་ཡི་དཀྱིལ་འཁོར་ལྷ་ཚོགས་རྣམས། །གནས་འདིར་ཚོགས་ལ་སྤྱན་འདྲེན་གཤེགས་སུ་གསོལ། །རྒྱལ་ཡུམ་རྡོ་རྗེ་རྣལ་འབྱོར་མ་ལ་སོགས། །གནས་ཡུལ་ཡེ་ཤེས་འཇིག་རྟེན་ཌཱ་ཀཱི་རྣམས། །གནས་འདིར་ཚོགས་ལ་སྤྱན་འདྲེན་གཤེགས་སུ་གསོལ། །དུས་གསུམ་བྱོན་པའི་སངས་རྒྱས་ཐམས་ཅད་དང་། །བྱང་སེམས་ཉན་རང་སྐྱེ་འཕགས་དགེ་འདུན་རྣམས། །གནས་འདིར་ཚོགས་ལ་སྤྱན་འདྲེན་གཤེགས་སུ་གསོལ། །བདུད་དགྲ་ཁྲག་འཐུང་ནག་པོ་ཕྱག་བཞི་པ། །དཔལ་ལྡན་འདོད་ཁམས་དབང་མོ་དུད་སོལ་མ། །གནས་འདིར་ཚོགས་ལ་སྤྱན་འདྲེན་གཤེགས་སུ་གསོལ། །ཆོས་སྐྱོང་དམ་ཅན་བཀའ་སྡོད་ཐམས་ཅད་དང་། །རྣམ་སྲས་ནོར་ལྷ་གནས་བདག་ཡུལ་བདག་དང་། །མཆེད་དང་ལྕམ་དྲལ་མ་གྱུར་སེམས་ཅན་ཀུན། །གནས་འདིར་ཚོགས་ལ་སྤྱན་འདྲེན་གཤེགས་སུ་གསོལ། ། སྔགས་ཀྱི་དམ་རྫས་འདོད་ཡོན་ཚོགས་མཆོད་འདི། །རང་རང་མཐུན་པའི་རྫས་སུ་དགྱེས་པར་བཞེས། །སྡོམ་གསུམ་དམ་ཚིག་ཆག་ཉམས་མཐོལ་ཞིང་བཤགས། །ཕྱི་ནང་གསང་བའི་བར་ཆད་རང་སར་ཞི། །གནས་ལུགས་རང་ངོ་ཤེས་པར་བྱིན་གྱིས་རློབས། །ལྷག་མར་དབང་བའི་དྲེགས་པའི་ཕོ་མོ་རྣམས། །ལྷག་གཏོར་བཞེས་ལ་ཆོས་མཐུན་དོན་རྣམས་སྒྲུབས། །ཨོཾ་བཛྲ་ས་ཏྭ་ཧཱུྃ། གྲངས་ཚང་མཐར་ཡིག་བརྒྱ་འདོན། དཀར་བརྒྱུད་པ་རང་ཉིད་ཀྱི་ཆོ་ག་གང་རུང་ལ་བཏགས་ནས་ཚོགས་བསྐང་གྲངས་གསོག་བདེའི་ཆེད། པད་དཀར་བརྒྱད་པས་སྦྱར་བ་བཀྲ་ཤིས།། །།